
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Danielu Obajteku koji je zaprimljen u pismu glavnog državnog odvjetnika Republike Poljske od 21. srpnja 2025., kojim se dostavlja zahtjev regionalnog državnog odvjetništva u Varšavi u vezi s kaznenim postupkom koji treba pokrenuti protiv Daniela Obajteka i koji je objavljen u Parlamentu 8. rujna 2025.,
–	nakon saslušanja Daniela Obajteka 12. veljače 2026. u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:2], [2:  	Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C-163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; Presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 105. stavke 2. i 5. Ustava Republike Poljske,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0115/2026),
A.	budući da je pismom od 21. srpnja 2025. glavni državni odvjetnik Republike Poljske dostavio zahtjev regionalnog državnog odvjetništva u Varšavi za ukidanje imuniteta Danielu Obajteku, zastupniku u Europskom parlamentu izabranom u Poljskoj, u vezi s navodnim kaznenim djelom iz članka 233. stavka 1. poljskog Kaznenog zakonika i članka 49. u vezi s člankom 3. Zakona o tisku od 26. siječnja 1984.;
B.	budući da je prema zahtjevu za ukidanje imuniteta regionalno državno odvjetništvo u Varšavi 15. svibnja 2024. pokrenulo istragu zbog navodnog davanja lažnog iskaza; budući da su, u skladu s navedenim zahtjevom, te navodno lažne iskaze 11. svibnja 2023. dale dvije osobe, uključujući Daniela Obajteka u svojstvu svjedoka i nakon što je upozoren da je davanje lažnog iskaza kazneno djelo, u postupku pred Općinskim sudom Varšave-Śródmieścieja u Varšavi u pogledu građanske tužbe koju je tužitelj podnio protiv optuženika zbog kaznenog djela klevete iz članka 212. stavka 2. poljskog Kaznenog zakonika;
C.	budući da je, prema onome što je navedeno u zahtjevu, društvo Polski Koncern Naftowy ORLEN Spółka Akcyjna sklopilo ugovor o distribuciji tjednika „NIE” koje društvo s ograničenom odgovornošću URMA distribuira na svim prodajnim mjestima benzinskih postaja ORLEN; budući da je 10. ožujka 2023. distribuiran 10. broj tog tjednika; budući da je Daniel Obajtek 14. ožujka 2023. u Varšavi, u svojstvu predsjednika upravnog odbora društva Polski Koncern Naftowy ORLEN Spółka Akcyjna, navodno zatražio – zbog činjenice da je naslovnica tog broja tjednika sadržavala sliku pape Ivana Pavla II. kako drži raspelo na kojem je obješena gola lutka umjesto Isusa i zbog sadržaja časopisa u kojem je izraženo negativno mišljenje o mjerama koje je papa Ivan Pavao II. poduzeo u pogledu seksualnog zlostavljanja maloljetnika koje je provodilo svećenstvo – da se broj tjednika „NIE” 10/2023 hitno povuče s polica na svim prodajnim mjestima koja pripadaju društvu Polski Koncern Naftowy ORLEN Spółka Akcyjna, i da se više ne prodaje, čime je ograničena kupnja časopisa koji se društvo Polski Koncern Naftowy ORLEN Spółka Akcyjna obvezalo distribuirati, što je kazneno djelo na temelju članka 49. u vezi s člankom 3. Zakona o tisku od 26. siječnja 1984.;
D.	budući da je Daniel Obajtek izabran u Europski parlament na europskim izborima u lipnju 2024. te da stoga nije bio zastupnik u Europskom parlamentu u vrijeme navodnih kaznenih djela, ni u trenutku pokretanja kaznene istrage za navodna kaznena djela;
E.	budući da navodna kaznena djela i zahtjev za ukidanje njegova imuniteta Danielu Obajteku koji je uslijedio nisu povezani s izraženim mišljenjima ili glasanjem pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
F.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, njegovi zastupnici na državnom području svoje države uživaju imunitet priznat zastupnicima u parlamentu te države članice;
G.	budući da u skladu s člankom 105. stavcima 2. i 5. Ustava Republike Poljske, od dana objave rezultata izbora do dana isteka svojeg mandata, zastupnik ne podliježe kaznenoj odgovornosti bez suglasnosti Sejma te ne smije biti uhićen niti pritvoren bez suglasnosti Sejma, osim u slučajevima kada je zatečen u počinjenju kaznenog djela i kada je njegov pritvor nužan za nesmetano odvijanje postupka;
H.	budući da parlamentarni imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
I.	budući da je svrha imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
J.	budući da u ovom slučaju Parlament nije utvrdio da postoji fumus persecutionis, odnosno ne čini se da je predmetni postupak pokrenut s namjerom nanošenja štete političkom radu Daniela Obajteka kao zastupnika u Europskom parlamentu, a time i neovisnosti Parlamenta;
K.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:3]; [3:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Danielu Obajteku;
2.	nalaže svojoj predsjednici da ovu Odluku i izvješće nadležnog odbora odmah proslijedi nadležnom tijelu Republike Poljske i Danielu Obajteku.

